Document ID: 32007D0276

KOMISSION PÄÄTÖS,
tehty 19 päivänä huhtikuuta 2007,
päätösten 2001/881/EY ja 2002/459/EY muuttamisesta rajatarkastusasemien luettelon osalta
(tiedoksiannettu numerolla K(2007) 1681)
(ETA:n kannalta merkityksellinen teksti)
(2007/276/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 20 artiklan 3 kohdan,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (2) ja erityisesti sen 6 artiklan 4 kohdan,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (3) ja erityisesti sen 6 artiklan 2 kohdan,
sekä katsoo seuraavaa:
(1)
Kolmansista maista tulevien eläinten ja eläintuotteiden eläinlääkärintarkastuksia varten hyväksyttyjen rajatarkastusasemien luettelosta ja komission asiantuntijoiden tekemiä tarkastuksia koskevien yksityiskohtaisten sääntöjen saattamisesta ajan tasalle 7 päivänä joulukuuta 2001 tehdyn komission päätöksen 2001/881/EY (4) liitteessä vahvistetaan kolmansista maista yhteisöön tuotavien elävien eläinten ja eläintuotteiden eläinlääkärintarkastuksia varten hyväksyttyjen rajatarkastusasemien luettelo, jäljempänä ’luettelo hyväksytyistä rajatarkastusasemista’.
(2)
Rajatarkastusasemien luettelossa on Traces-yksikkönumero kutakin rajatarkastusasemaa varten. Traces on tietokonejärjestelmä, joka on otettu käyttöön Traces-järjestelmän käyttöönotosta ja päätöksen 92/486/ETY muuttamisesta tehdyllä komission päätöksellä 2004/292/EY (5). Se korvaa aiemman Animo-järjestelmän, joka on eläinlääkintäviranomaiset yhdistävästä tietokoneverkosta (Animo) 19 päivänä heinäkuuta 1991 tehdyllä komission päätöksellä 91/398/ETY (6) käyttöönotettuun verkkoon perustuva eläinten ja tiettyjen tuotteiden liikkumista yhteisön sisäisessä kaupassa ja tuonnissa jäljittävä järjestelmä.
(3)
Päätöksen 2001/881/EY mukaisesti tehdystä tarkastuksesta saatujen tyydyttävien tulosten perusteella rajatarkastusasemien luetteloon olisi lisättävä seuraavat rajatarkastusasemat: Hrebenne Puolassa ja Norrköping Ruotsissa.
(4)
Tanskasta ja Yhdistyneestä kuningaskunnasta saatujen ilmoitusten perusteella rajatarkastusasemien luettelosta olisi poistettava seuraavat rajatarkastusasemat: Rønne Tanskassa sekä Aberdeen, Goole ja Grangemouth Yhdistyneessä kuningaskunnassa.
(5)
Lisäksi rajatarkastusasemien luettelo olisi saatettava ajan tasalle, jotta voidaan ottaa huomioon viimeaikaiset muutokset, jotka liittyvät eläin- ja tuoteryhmiin, jotka voidaan tarkastaa tietyillä päätöksen 2001/881/EY mukaisesti jo hyväksytyillä rajatarkastusasemilla, sekä tarkastuskeskusten järjestämiseen näiden asemien yhteyteen.
(6)
Viittausten helpottamiseksi ja koodien yhdenmukaistamiseksi Traces-järjestelmässä käytettävien koodien kanssa on aiheellista muuttaa kunkin rajatarkastusaseman (tunnistamista varten annettu) ainutkertainen Animo-koodi sekä korvata kunkin koodin ensimmäiset kaksi maata tarkoittavaa lukua kyseisen jäsenvaltion ISO-koodilla. Luetteloa hyväksytyistä rajatarkastusasemista olisi muutettava.
(7)
Animo-tietokoneverkon yksiköitä koskevasta luettelosta ja päätöksen 2000/287/EY kumoamisesta 4 päivänä kesäkuuta 2002 tehdyn komission päätöksen 2002/459/EY (7) yksiköitä koskeva luettelo sisältää kunkin yhteisön rajatarkastusaseman Traces-yksikkönumerot. Yhteisön lainsäädännön johdonmukaisuuden vuoksi edellä tarkoitettu luettelo olisi saatettava ajan tasalle, jotta kaikki asiaa koskevat muutokset voidaan ottaa huomioon ja varmistaa luettelon vastaavuus päätöksessä 2001/881/EY olevan luettelon kanssa.
(8)
Päätöksiä 2001/881/EY ja 2002/459/EY olisi sen vuoksi muutettava.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2001/881/EY liite tämän päätöksen liitteellä I.
2 artikla
Muutetaan päätöksen 2002/459/EY liite tämän päätöksen liitteen II mukaisesti.
3 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä huhtikuuta 2007.

Labels: 17
3
6
12
15